Gertrud Günther

Gertrud Günther (født 25. oktober 1911 i Kristiania, død 28. desember 1992) var en norsk lege og kvinnesaksforkjemper. Hun var engasjert i Norsk Kvinnesaksforening og er særlig kjent som initiativtaker og medstifter av det som nå er Sex og Politikk.

Karriere

Hun ble født i Kristiania, der faren var tysk luthersk prest i den tyske menigheten, mens moren hadde tysk jødisk bakgrunn. Hun vokste opp i et hjem der «kristendom, humanisme og kunst» stod i sentrum, og begge foreldrene var engasjert mot den fremvoksende nazismen i hjemlandet. Hun studerte først medisin i Tyskland, og interesserte seg også for psykoanalyse og filosofi. Det ble etterhvert umulig for henne å fortsette studiene i Tyskland, og hun dro tilbake til Norge. I Norge ble studiene igjen avbrutt av krigen, og hun ble i stedet utdannet sykepleier ved Norges Røde Kors' sykepleierskole i Tønsberg i 1943. Hun ble først cand.med. ved Universitetet i Oslo i 1950.

Ved siden av sitt arbeid som en av få kvinnelige leger i drammensregionen var hun sterkt engasjert i kvinnesaken. Hun var leder i Drammen Kvinnesaksforening fra 1969 til 1975, etter å ha vært nestleder i Dagny Sveaas' ledertid. Hun ble senere æresmedlem i foreningen. Hun var initiativtager til etableringen av Norsk forening for familieplanlegging (nå Sex og Politikk) på Norsk Kvinnesaksforenings landsmøte i 1966. Gunhild Ramm Reistad skrev: «Som lege opplevde hun at prevensjonskunnskap var selve krumtappen i kvinnesaksarbeidet. [...] Gertrud Günther var opptatt av psykologi, filosofi og religion. Hun forente kristendom og humanetikk. I begge tilfeller er nestekjærligheten og den enkeltes plikt til å motarbeide sine negative tilbøyeligheter hovedsaken. Hun var sterkt imot nasjonalisme.»

Referanser

Norske leger
Medlemmer av Norsk Kvinnesaksforening